Forandringsfabrikken

ForandringsMetodikk

Forandringsfabrikken har utviklet en egen metodikk for å innhente svar fra barn, ForandringsMetodikk, som bygger på PLA (Participatory Learning and Action). Metoden brukes for å samle inn barns erfaringer fra møtene med hjelpesystemer og skole, og barnas råd til hvordan systemene kan bli bedre.
ForandringsMetodikk kjennetegnes ved at barn samles i grupper. Barn inviteres til å svare på åpne og grunnleggende spørsmål om systemene. Svar som går igjen fra mange barn rundt i Norge oppsummeres som hovedsvar, og publiseres i magasiner, bøker, filmer og rapporter. Svarene publiseres uten analyser fra voksne.

Proffene

Ungdom som har erfaring fra skole, barnevern, psykisk helsehjelp eller rettssystem kan være aktive som «proffer» i Forandringsfabrikken. De kalles proffer, fordi er «proffe» på systemene de er i. Rundt 300 er aktive som BarnevernsProffer, PsykiskhelseProffer eller SkoleProffer i Norge (per 2019). Proffene presentere hovedsvar fra undersøkelser til fagfolk, utdanninger og politikere. For å være proff, må man være i et av systemene man skal gi råd til og derfor er proffene mellom 13 og 23 år.

Organisasjonen

Forandringsfabrikken har hovedkontor i Oslo, og har rundt 12 ansatte, som kalles fabrikkarbeidere. Stiftelsen har også regionale kontaktpersoner, kalt ProffVarmere.
Odd Christopher Hansen har vært styreleder i Forandringsfabrikken Stiftelse siden 2015. Tidligere styreleder er Kristian Enger. Forandringsfabrikken har også et faglig nettverk som består av forskere og fagfolk innen skole, barnevern og psykisk helse. Kjente navn som har sittet i Forandringsfabrikkens faglige nettverk er familieterapeut Jesper Juul, tidligere barneombud Trond Waage, regissør Marit Moum Aune, programleder Klaus Sonstad og journalist og redaktør Arne O. Holm.

Kunnskap fra barn

Barns erfaringer, og råd til forandringer oppsummeres som «kunnskap fra barn». Siden 2008 har Forandringsfabrikken snakket med 5000 barn i skolen, 1200 i barnevernet, 600 i psykisk helsehjelp og 300 som har vært utsatt for vold eller overgrep (tall fra 2018).
I 2017 åpnet Forandringsfabrikken offisielt et kunnskapssenter. Senteret ble åpnet av statsminister Erna Solberg, som tidligere har nevnt proffene i nyttårstalen. I Forandringsfabrikken Kunnskapssenter er alle stiftelsens publikasjoner tilgjengelige. Målsetningen med senteret er å bidra til klokere, nyttigere hjelpesystemer og skoler, bygd på kunnskap fra barn.

ForandringsFilosofi

Stiftelsen jobber for å forandre hjelpesystemer og skoler, slik at de bygger på barns råd om hva som er nyttig hjelp. Sentralt i filosofien står enkeltmenneskets verdighet og likeverd, og troen på at alle mennesker, store eller små, og uansett diagnoser, har kunnskap det er verdt å lytte til. Ingen mennesker er for syke til å delta i sitt eget liv.
Forandringsfabrikken legger til grunn et barnesyn som sier at: «Barn og unge har mye kunnskap om livet sitt. De må bli trodd og tatt på alvor». En viktig inspirasjonskilde er fredsbudskapene til Mahatma Ghandi og Nelson Mandela. Grunnleggende i filosofien er at verken mennesker eller systemer forandrer seg med kjeft, alle må forandres med varme.
I Håndbok for forandrere (2006) beskriver grunnleggerne Sanner og Dønnestad tankegodset som Forandringsfabrikken er bygget på.

MITT LIV

Forandringsfabrikken driver et fagutviklingsarbeid som heter MITT LIV. I MITT LIV samarbeider barn og fagfolk om å utvikle skoler, barnevern, psykisk helsehjelp og BUP. Kunnskap fra barn med erfaring fra systemene legger grunnlaget for et felles verdigrunnlag og konkrete arbeidsmåter. Målet er at barn skal føle seg som de voksnes viktigste samarbeidspartner, for lettere å finne de beste løsningene for akkurat seg.